Sensorveiledning. Jur-2503, 3. avdeling master UiTø vår 2006
Del I
Oppgavens del I er bygd opp omkring saksforholdet i Høyesteretts Kjæremålsutvalgs kjennelse av 28. februar 2006 (Rt-2006-213). Tvisten står mellom Lillevik Kredittbank AS som varelagerpanthaver og Factoring Finans AS som hevder å ha salgspant. 
Det første spørsmålet i denne delen av oppgaven er om salgspant bare kan stiftes ved reelt salg av løsøre. 
Til dette svarer HRKJU klart ja i den nevnte kjennelsen. Om kandidatene kjenner denne avgjørelsen eller ikke er naturligvis ikke avgjørende. Det vi må kunne forvente er imidlertid at kandidatene ta utgangspunkt i ordlyden og tolker denne. Videre må det kunne forventes at de trekker frem noen reelle hensyn som kan tale for den ene eller den andre løsningen. Kanskje kjenner de også til noen av de synspunkter som er blitt hevdet i teorien. Det er nok utvilsomt mest skjønnsomt å lande på at et reelt salg er et vilkår for at salgspant skal kunne stiftes, men konkusjonen er som alltid ikke avgjørende.

Jeg kopierer her til orientering premiss (25) i Rt-2006-213, hvor HRKJU uttaler seg om dette:

(25)
Lagmannsretten har tolket panteloven § 3-14 korrekt ved å legge til grunn 
at salgspant bare kan stiftes ved reelt salg av løsøre. Den kjærende parts 
anførsler som hevdes å knytte seg til tolkingen av § 3-14, gjelder 
lagmannsrettens konkrete vurderinger av om avtalen mellom Granheim 
Bilsenter AS og bilkjøperne var proforma. Dette kan ikke prøves av utvalget 
ved videre kjæremål. Utvalget kan ikke se at det er mangler ved 
lagmannsrettens kjennelsesgrunner. 
Når det gjelder det konkrete, om det i dette tilfellet foreligger et reelt salg, er det etter mitt syn ganske opplagt ut fra opplysningene i teksten at salgene må anses å ha skjedd proforma og at salgspantet dermed ikke står seg. 

I relasjon til avtl § 34 er spørsmålet om salgspanthaver kan avskjære en innsigelse om at et salg var proforma. En del reelle hensyn kan kanskje tale for en slik løsning, men det er likevel ganske klart at slikt godtroerverv er utelukket etter gjeldende rett. Jeg kopierer her inn premiss (26) i Rt-2006-213, hvor HRKJU kommenterer dette:

(26) 
Når det gjelder tolkingen av avtaleloven § 34 - hvorvidt det kan gjøres 
gjeldende overfor salgspanthaveren at avtalen var skrømtet - trekker 
lagmannsretten frem reelle hensyn som kan tale for å avskjære innsigelsen til 
fordel for godtroende salgspanthaver, og viser i denne forbindelse til 
drøftelser i juridisk litteratur. Deretter slår lagmannsretten fast, blant annet 
under henvisning til Skoghøy, Panteloven, 2003 side 314 og Brækhus, 
Omsetning og kreditt, 1994, side 107, at slikt godtroerverv må antas å være 
utelukket etter gjeldende rett. Denne tolkingen er korrekt.   

Løsningen kan etter mitt syn vanskelig bli en annen etter reglene i godtroervervsloven. 

Del II

Oppgaven er her å klarlegge hvem som er eier av det omstridte området etter vanlige regler og den skylddelingsforretningen som foreligger.

Det er ikke omstridt at Haug er eier av den delen av fyllinga som ligg på Haugs side av midtlinja og innenfor marbakken. Det er heller ikke tvist om det området han har fylt ut utenfor marbakken i sin egen sektor. Tvisten gjelder den delen av det utfylte området som ligger mellom midtlinja mellom eiendommene og videreføringen av eiendomsgrensen på land, både innenfor og utenfor marbakken.

Det er heller ikke omstridt at marbakken er yttergrensen for privat eiendomsrett til sjøgrunnen i dette tilfellet. Spørsmålet er derfor om eiendomsgrensen mellom de to bruksnumrene i dette tilfellet følger midtlinja eller videreføringen av eiendomsgrensen mellom de to eiendommene.

Den allmenne regelen om grensen mellom eiendommer som grenser til hverandre på samme strandside, er at grensen følger midtlinja mellom eiendommene. Dette kan forankres i en analogi av vassdragslova av 1940 § 4, men dog slik at grensen går etter strandprofilen ved vanlig høy vannstand. Utgangspunktet for grensen er ikke problematisert i dette tilfellet. Det er enighet i teorien om at dette er det rådende prinsippet for grensedragingen, se Falkanger, Tingsrett s. 104, med henvisning til Rt-1979-1099 og RG-1969-44. Sistnevnte dom er parallell til problematikken i denne delen av oppgaven. I den saken ble en påstand om at grensen på land fortsatte frem i samme retning utover i sjøen, ikke godtatt.
Regelen om at grensen trekkes etter midtlinja er fravikelig. Spørsmålet i oppgaven er om skylddelingsforretningen, som her er uttrykk for en mulig avtale om hvor grensen går, kan sies å innebære en fravikelse av midtlinjeregelen. 
Utgangspunktet vil nok væra at det kreves nokså klar hjemmel for å fravika den allmenne regelen. Det som er sagt i dette tilfellet er at grensen fortsetter videre utover i sjøen. Det er ikke uttrykkelig sagt at den går i samme retning, noe som kunne ha vært naturlig dersom det var meningen. Trolig har det mest for seg at formuleringen bare tar sikte på å slå fast at sjøgrunnen er med i fradelingen. I så fall er det ikke sagt noe om hvordan grensen skal trekkes i sjøen. Det er da trolig like sannsynlig at en har ment at grensen følger den vanlige regelen for grenser i sjø, som at en har ment at den skal fortsette i samme retning. 
Et sentralt poeng er det også at det her ikke bare er spørsmål om hva som er den mest nærliggende tolkningen av selve formuleringen. Det er også et spørsmål om den er klar nok til at en vil fravike den ulovfesta regelen. Avgjørende her er hvor godt kandidatene argumenterer og at de får frem forholdet mellom den allmenne regelen og formuleringen i skylddelingsforretningen. Det kan ikke legges vekt på hvilket resultat de kommer til.
Dersom en kommer til at grensen følger midtlinja er det klart at den delen av fyllingen som ligger innenfor marbakken tilhører bnr. 2.

Haug gjør gjeldende at han i det minste må ha eiendomsrett til den delen av fyllingen som ligger utenfor marbakken. Dette må byggest på at dette området er eierløst og at han har rett til å erverve området ved okkupasjon.

Det er sikker rett at en strandeier har rett til utfylling av sjøarealet utenfor grensen  for privat eiendomsrett, så langt det kan skje uten å krenke eiendomsrett eller strandrett for andre eiendommer. Den vanlige oppfatninga er også at han har en fortrinnsrett til dette innenfor den sektoren som kommer frem ved å videreføre midtlinja mot tilgrensende eiendommer utenfor marbakken. En kan da se utfylling utenfor yttergrensen for naboeiendommen som et inngrep i denne eieren sin enerett til utfylling og dermed en krenkelse av Haugs rett. 

Det kan også argumenteres for at det gjelder en okkupasjonsrett utenfor eiendomsgrensen Rt-1985-1088 (Rugsund-dommen) kan være et argument for en okkupasjonsrett. Den gjelder likevel et oppdrettsanlegg langt fra land, og Høyesterett la til grunn at det ikke skjedde noe inngrep i aktuelle utnyttingsmåter for strandeierne. Dette er en annen situasjon enn utfylling fra egen strand og inn i sektoren foran naboeiendommen.

Det må legges vekt på hvor langt kandidatene ser problemstillinga og hvor godt de argumenterer for den løsningen de har valgt. Dette er sannsynligvis et spørsmål som kandidatene vil finne vanskelig og det bør ikke trekkes mye om de ikke får til dette. Det er på den andre sida et spørsmål der kandidatene kan få vist gode kunnskaper og vurderingsevne.

PS! Jeg ser at den aktuelle hallen er benevnt som en stålhall i teksten mens det på tegningen står at det er en plasthall. Dette skulle vel uansett ikke være grunnlag for misforståelse. 

Del III

Utgangspunktet ifølge deknl § 7-3 første ledd er at boet har rett til å tre inn i avtalen. Kandidatene må finne fram til deknl § 7-3 annet ledd annet punktum, hvor det fremgår at kontraktsklausuler som den foreliggende ikke er bindende for boet.

Deknl § 7-3 annet ledd første punktum gjør imidlertid unntak for boets rett til inntreden der den annen part har rett til å påberope insolvensen som opphørsgrunn etter "avtalens art". Tidligere hadde kjøpsloven § 63 (4) en liknende men likevel ikke helt likt utformet bestemmelse, og det var da spørsmål om forholdet mellom disse bestemmelsene. Bestemmelsen er imidlertid opphevet og kjl § 63 inneholder nå kun en henvisning til reglene i deknl kapittel 7. Samme regel er inntatt i forbrukerkjøpsloven § 56.
Denne generelle rett til inntreden viker også for "rettsforholdets egenart", jf deknl § 7-1. 

Når det gjelder hva som nærmere ligger i begrepene "rettsforholdets egenart" og "avtalens art", se Andenæs, 1999, s 151, 155-158, som riktignok er skrevet før kjøpsloven § 63 ble endret.

Uavhengig av om kandidaten forankrer den videre drøftelsen i dl § 7-1's "rettsforholdets egenart" eller § 7-3's "avtalens art" er det her oppgavens hovedspørsmål er. Spørsmålet er om Ottos kvalifikasjoner som båtbygger er en så avgjørende forutsetning for gjennomføringen av avtalen at Erik Soller kan motsette seg oppfyllelse fra andre. 

I disfavør av boets inntreden taler at avtalen gjelder en personlig ytelse i form av en spesiallaget, kostbar tresnekke. Ottos kvalifikasjoner som båtbygger har utvilsomt betydning. Andenæs nevner som eksempler på "avtalens art" at konkursskyldner er arbeidstaker eller arkitekt, og kandidatene må få frem at Otto som båtbygger opplagt er knyttet til den bestilte båten.

Videre kommer at Ottos firma ikke bare var konkurs, men han ble også uføretrygdet og var således fullstendig ute av bildet. 

I favør av boets inntreden taler at Otto i de siste årene før konkursen hadde tatt mindre del i båtbyggingen og at båten uavhengig av konkursen skulle bygges av selskapets faglærte båtbygger, jf at det var han som bygget båtene før konkursen også. Dertil kommer at båten vil være ferdig i god tid før avtalt leveringstid. 

Kandidatenes konklusjon m.h.t. spørsmålet om boets inntreden er uten betydning all den tid alle relevante momenter er sett og vurdert. 
---------------------

Når det gjelder bedømmelsen beror naturlig nok den på et helhetlig skjønn. Av sentral betydning vil naturligvis presisjonsnivået både på spørsmålsformuleringer og drøftelser, evnen til å analysere og å være poengtert, være. Det vil naturligvis også spille inn på karakterfastsettelsen at oppgavens ulike deler skal vektes forskjellig (40 prosent i del I og II og 20 prosent i del III).    

Oslo 1. juni 2006
